b'\n_START_ARTICLE_\nPape\xc5\xbe Zefirin\n_START_SECTION_\n\xc5\xbdivljenjepis\n_START_PARAGRAPH_\nNjegovo ime izhaja iz gr\xc5\xa1\xc4\x8dine: \xce\x96\xce\xb5\xcf\x86\xcf\x85\xcf\x81\xce\xaf\xce\xbd\xce\xbf\xcf\x82, od koder izhaja polatinjeno:  Zephyrinus in pomeni v sloven\xc5\xa1\xc4\x8dini: zahodni veter, zefir._NEWLINE_Zefirina v\xc4\x8dasih imenujejo tudi Severin ali Geferin.\n_START_SECTION_\nTe\xc5\xbeave s heretiki\n_START_PARAGRAPH_\nZefirin je nastopil proti prepri\xc4\x8danju monarhianizma, ki je u\xc4\x8dil, da je v Bogu ena sama oseba, ki ima tri razli\xc4\x8dna imena in trojni na\xc4\x8din javljanja enoosebnega Boga: O\xc4\x8deta pri stvarjenju, Sina pri odre\xc5\xa1enju, Svetega Duha pri posve\xc4\x8denju._NEWLINE_\xc5\xa0e ve\xc4\x8dje te\xc5\xbeave je imel Zefirin s prepri\xc4\x8danjem montanizma, ki jo je takrat vodil Teodot Rimski. Nagovoril je duhovnika Natalisa, ki je med preganjanji veliko trpel zaradi vere in so ga \xc4\x8dastili kot spoznavalca, naj za mese\xc4\x8dno pla\xc4\x8do 150 denarjev prevzame slu\xc5\xbebo rimskega \xc5\xa1kofa. Natalis je podlegel sku\xc5\xa1njavi: postal je v zgodovini prvi protipape\xc5\xbe, vendar je ta korak kmalu ob\xc5\xbealoval. Ubogal je pape\xc5\xbea in se podvrgel strogi pokori; blagi Zefirin ga je sprejel nazaj v ob\xc4\x8destvo Cerkve._NEWLINE_Najve\xc4\x8dje te\xc5\xbeave pa mu je povzro\xc4\x8dal u\xc4\x8deni Tertulijan. Kakor je prej veliko koristil kr\xc5\xa1\xc4\x8danstvu kot apologet proti poganstvu, mu je zdaj \xc5\xa1e ve\xc4\x8d \xc5\xa1kodoval, ko je okrog 204 prestopil na stran strogega montanizma. Celo pape\xc5\xbea je nagovarjal, naj jih sprejme nazaj v krilo Cerkve. Ko je njihov nauk obsodil prek pisanja duhovnika Prakseja (Praxeas), se je Tertulijan odzval z nor\xc4\x8devanjem; pape\xc5\xbeu je o\xc4\x8dital, da je nevedne\xc5\xbe in da se ne spozna na verski nauk.\n_START_SECTION_\nPreganjanje kristjanov\n_START_PARAGRAPH_\nNjegov pontifikat sovpada s preganjanjem kristjanov pod cesarjem Septimijem Severom . Cerkev je bila takrat \xc5\xbee mo\xc4\x8dna in kljub notranjim te\xc5\xbeavam v zvezi z montanizmom in monarhianizmom dobro organizirana; v kr\xc5\xa1\xc4\x8danstvu so druga verstva videla nevarnost za svoj obstoj._NEWLINE_Septimij Sever je za\xc4\x8del novo obdobje preganjanj, ki ni bilo ve\xc4\x8d naperjeno zgolj proti posameznikom ampak proti vsej Cerkvi. Leta 202 je izdal odlok, ki je prepovedoval vstop v kr\xc5\xa1\xc4\x8dansko vero. S tem je hotel zaustaviti rast Cerkve in jo tako postopno uni\xc4\x8diti. Za\xc4\x8delo se je preganjanje katehumenov. Znana katehetska \xc5\xa1ola v Aleksandriji je bila razpu\xc5\xa1\xc4\x8dena in nekaj njenih u\xc4\x8dencev je umrlo mu\xc4\x8deni\xc5\xa1ke smrti. Ponekod so fanati\xc4\x8dni cesarski namestniki raz\xc5\xa1irili preganjanje na vse kristjane.\n_START_SECTION_\nMir pod Karakalom\n_START_PARAGRAPH_\n211 je umrl cesar Sever. Njegov sin Karakala je na posredovanje svetega pape\xc5\xbea Zefirina takoj umaknil dotedanje ukaze o preganjanju kristjanov. Celih sedem let je Cerkev u\xc5\xbeivala blagoslovljeni mir in med tem \xc4\x8dasom je njeno delovanje cvetelo._NEWLINE_Rimski cesar Karakala je bil rojen v Lyonu 5. aprila 188. Pravo ime mu je bilo Lucij Septim Basijan z nadevkom Karakala (Lucius Septimus Bassianus-Caracalla). Po smrti svojega o\xc4\x8deta Septimija Severa 4. februarja 211 je pri\xc5\xa1el v Rim in po letu dni skupnega vladanja umoril svojega leto mlaj\xc5\xa1ega brata Geta kakor tudi njegove prista\xc5\xa1e. Pomemben je njegov odlok Constitutio Antoniana iz leta 212, po katerem je podelil pravice rimskega dr\xc5\xbeavljanstva vsem svobodnim prebivalcem Rimskega cesarstva, tudi kristjanom in judom. S svojim lahkotnim \xc5\xbeivljenjem in nor\xc4\x8devanjem iz poganskih bogov je \xc5\xa1e pomagal pri \xc5\xa1irjenju kr\xc5\xa1\xc4\x8danstva.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nTudi Zefirin je umrl mu\xc4\x8deni\xc5\xa1ke smrti. \xc4\x8ceprav ga najstarej\xc5\xa1i viri nimajo za mu\xc4\x8denca, ki bi za Kristusa prelil svojo kri, ga skozi zgodovino \xc4\x8dastijo kot mu\xc4\x8denca zlasti zaradi vztrajnosti v veri med preganjanji, kakor tudi zaradi hudega poni\xc5\xbeevanja in trpljenja, ki ga je potrpe\xc5\xbeljivo in vdano prena\xc5\xa1al od krivovercev.\n_START_SECTION_\nGod\n_START_PARAGRAPH_\nV Rimskokatoli\xc5\xa1ki cerkvi ima god 26. avgusta. Pred letom 1969 je bil njegov god 20. decembra, ponekod pa \xc5\xbee prej 26. avgusta.'